ddrg/super_eurlex huggingface dataset:
KIRJALLINEN KYSYMYS E-2034/00 esittäjä(t): Camilo Nogueira Román (Verts/ALE) komissiolle. Maatalouden suorat tuet.



Virallinen lehti nro 046 E , 13/02/2001 s. 0217 - 0217



KIRJALLINEN KYSYMYS E-2034/00 esittäjä(t): Camilo Nogueira Román (Verts/ALE) komissiolle (21. kesäkuuta 2000) Aihe: Maatalouden suorat tuet Eräässä yliopistollisessa tutkimuksessa on todettu, että Galician maatalouden tuottavuus yltää vain 16 prosenttiin Euroopan keskiarvosta. Tutkimuksen julkistamisessa oli läsnä komission maatalousosaston pääjohtaja José Manuel Silva, joka totesi hiljattain eräässä galicialaisessa tiedotusvälineessä, että Galician maatalousala ei saa juuri lainkaan suoria tukia, koska sen perustuotteet maito ja liha kuuluvat pikemminkin markkinajärjestelyn kuin tukijärjestelmän piiriin. Millainen virheellinen järjestelmä mahdollistaa sen, että yhteisön tuista, erityisesti EMOTR:n tukiosaston tuista, hyötyvät ensisijaisesti rikkaat alueet ja tilat eivätkä sellaiset alueet kuten Galicia, joilla on täydet mahdollisuudet kehittyä monitoiminnalliseksi, vaikkakin vain maanviljelykseen perustuvaksi maataloudeksi? Franz Fischlerin komission puolesta antama vastaus (13. heinäkuuta 2000) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-0781/00 esittäjä(t): Roger Helmer (PPE-DE) komissiolle. Elintarvikevirasto.



Virallinen lehti nro 374 E , 28/12/2000 s. 0152 - 0152



KIRJALLINEN KYSYMYS E-0781/00 esittäjä(t): Roger Helmer (PPE-DE) komissiolle (16. maaliskuuta 2000) Aihe: Elintarvikevirasto Elintarvikeviraston perustamista koskeneella ympäristövaliokunnan kyselytunnilla 23. helmikuuta 2000 komissaari Byrne vakuutti uskovansa, että perustettavaksi ehdotetun viraston on elintarvikkeiden turvallisuuden lisäksi käsiteltävä myös ravitsemukseen ja ruokavalioon liittyviä asioita. Hän huomautti tämän olevan välttämätöntä jotta elintarvikevirasto tekisi muutakin kuin levittäisi kauhutarinoita norsunluutornistaan käsin. Lisäksi komissaari Byrne totesi, että elintarvikeviraston pitäisi käyttää hyväkseen myös jäsenvaltioissa toimivien riippumattomien järjestöjen tilaamia neuvoa-antavia tutkimuksia. Voiko komissio edellä mainitun perusteella kommentoida tätä ilmeistä mahdollisuutta ottaa myönteinen kanta siihen, että elintarvikkeisiin lisätään vitamiineja ja ravintoaineita? Erityisesti kysyn sitä, pitääkö komissio tarpeellisena sallia ja säännellä elintarvikepakkausten terveysvaikutuksia koskevia merkintöjä, joilla kuluttajille annetaan myönteisiä tietoja elintarvikkeiden terveellisyydestä? David Byrnen komission puolesta antama vastaus (3. toukokuuta 2000) Kuten komission 12. tammikuuta 2000 hyväksymässä valkoisessa kirjassa elintarvikkeiden turvallisuudesta(1) todetaan, ehdotus ravintoaineilla täydennettyjä elintarvikkeita koskevaksi parlamentin ja neuvoston direktiiviksi on suunniteltu syyskuuksi 2000. Ehdotuksen valmistelemiseksi komissio tutkii parhaillaan yksityiskohtaisesti ravintoaineiden lisäämistä elintarvikkeisiin. Arvoisalle parlamentin jäsenelle ei voida toistaiseksi selvittää ehdotuksen suuntautumistapaa, koska työ on valmisteluvaiheessa. Komissio on ilmaissut kantansa vaatimukseen sairauksien riskitekijöiden vähentämisestä vastauksessaan Nicole Thomas-Mauron kirjalliseen kysymykseen E-232/00(2), johon arvoisaa parlamentin jäsentä kehotetaan tutustumaan. (1) KOM(1999) 719 lopullinen. (2) EYVL C 303 E, 24.10.2000.
KIRJALLINEN KYSYMYS E-1299/00 esittäjä(t): Charles Tannock (PPE-DE) neuvostolle. Neuvoston kyky vastata ajoissa parlamentin jäsenten esittämiin kysymyksiin.



Virallinen lehti nro 046 E , 13/02/2001 s. 0166 - 0166



KIRJALLINEN KYSYMYS E-1299/00 esittäjä(t): Charles Tannock (PPE-DE) neuvostolle (27. huhtikuuta 2000) Aihe: Neuvoston kyky vastata ajoissa parlamentin jäsenten esittämiin kysymyksiin Voisiko neuvosto ilmoittaa, miksen saanut vastausta esittämääni verokeskusteluja koskevaan kirjalliseen kysymykseeni (P-2219/99) ennen kuin 4. helmikuuta 2000? Kysymys toimitettiin neuvostolle 5. marraskuuta 1999, ja siihen olisi tullut vastata joulukuussa 1999. Yhteinen vastaus kirjallisiin kysymyksiin E-1299/00, E-1300/00 ja P-1541/00 (10. heinäkuuta 2000) Neuvosto muistuttaa Parlamentin jäsentä siitä, etteivät mainitut aikarajat koske neuvostoa, sillä ne johtuvat Euroopan parlamentin työjärjestyksestä, sen 44 artiklan 5, 6 ja 7 kohdasta. Neuvosto haluaa myös korostaa, että pyrkiessään kehittämään Euroopan parlamentin kanssa tällä alalla tekemäänsä yhteistyötä se on lyhyessä ajassa toteuttanut useita sisäisiä toimia voidakseen vastata kirjallisiin kysymyksiin alle kahden kuukauden kuluessa. Se on määritellyt valmisteluelimissä tapahtuvaa käsittelyä varten menettelyn, jolla pyritään sovittamaan yhteen tämä tavoite ja vaatimus vastausten korkeatasoisuuden varmistamisesta kuulemalla toimivaltaisia yksikköjä ja järjestämällä kontradiktorinen menettely neuvostossa. Vuosien kuluessa menettelyn tasapaino on horjunut eikä vastauksia ole aina saatu annettua nopeasti. Tähän on useita syitä. Neuvostolle esitettävien kirjallisten kysymysten määrä on kasvanut huomattavasti, mikä ei ole vähäpätöinen seikka. Kysymyksiä nykyisin esitetään myös aloilta, jotka edellyttävät perusteellista paneutumista, ja lisäksi jokin päivänpolttava kysymys saattaa joskus vaatia pitkän vastausajan, jotta Parlamentin jäsen todella voisi saada käsityksen viimeisimmistä tapahtumista. Neuvosto ymmärtää toki Parlamentin jäsenen huolen ja vakuuttaa pyrkivänsä kaikissa tilanteissa toimittamaan mahdollisimman asiaankuuluvat ja perusteelliset vastaukset sille esitettyihin kirjallisiin kysymyksiin. Neuvosto yrittää löytää ratkaisuja nykyisten menettelyjen optimoimiseksi edellä mainitut vaatimukset huomioon ottaen.
KIRJALLINEN KYSYMYS E-0615/00 esittäjä(t): Joaquim Miranda (GUE/NGL) komissiolle. EU:n valtuuskunta Havannassa Kuubassa.



Virallinen lehti nro 374 E , 28/12/2000 s. 0118 - 0118



KIRJALLINEN KYSYMYS E-0615/00 esittäjä(t): Joaquim Miranda (GUE/NGL) komissiolle (3. maaliskuuta 2000) Aihe: EU:n valtuuskunta Havannassa Kuubassa Euroopan unioni on edustettuna Kuubassa Meksikon valtuuskunnan välityksellä. Kuuban tasavallalla on tarkkailijan asema uutta Lomén yleissopimusta koskevassa neuvotteluprosessissa, mutta ei täysiä osallistumisoikeuksia. Kuuba on äskettäin ilmaissut kiinnostuksensa seuraavan Lomén yleissopimuksen allekirjoittamiseen. Aikooko komissio perustaa Euroopan unionin valtuuskunnan Havannaan? Christopher Pattenin komission puolesta antama vastaus (10. toukokuuta 2000) Vuoden 2000 talousarvioon ei ole varattu määrärahoja uusien lähetystöjen perustamisen ja henkilöstön rahoitukseen. Käytettävissä olevat määrärahat on osoitettu komission nykyisille ulkomaanedustustoille. Lähetystön perustaminen Kuubaan olisi perusteltua kysymyksessä esitetyistä syistä. Vastaavin perustein yhteisö voisi kuitenkin avata lähetystön myös lukuisissa muissa maissa, joissa sillä on merkittäviä taloudellisia tai poliittisia etuja puolustettavanaan. Uuden lähetystön avaaminen on toteutettava henkilöstöä siirtämällä. Ensisijaiset painopistealueet on ensin vahvistettava. Niistä on päätettävä arvioitaessa ulkomaanyksiköiden tarpeita nykyisen komission toimintakaudella. Myöhemmin tänä vuonna neuvostolle ja parlamentille olisi annettava tiedonanto ulkomaanedustustojen kehityksestä, niiden käytössä olevien voimavarojen käytöstä parhaalla mahdollisella tavalla ja tarpeen mukaan ylimääräisiä määrärahoja koskevista ehdotuksista. Koska asia on vielä komission tarkasteltavana, se ei voi luvata, että Kuubaan tai muuallekaan avattaisiin uutta lähetystöä.
KIRJALLINEN KYSYMYS P-0448/00 esittäjä(t): Phillip Whitehead (PSE) komissiolle. BSE-tapaukset Ranskassa.



Virallinen lehti nro 330 E , 21/11/2000 s. 0160 - 0161



KIRJALLINEN KYSYMYS P-0448/00 esittäjä(t): Phillip Whitehead (PSE) komissiolle (14. helmikuuta 2000) Aihe: BSE-tapaukset Ranskassa Voiko komissio Ranskassa teettämiensä eläinlääketieteellisten tutkimusten (PO XXIV: 1058/99) valossa ilmoittaa, mitä seurantatoimia se aikoo toteuttaa Ranskan nykyisten käytäntöjen tutkimiseksi, kun seuranta koskee mahdollisten BSE-tapausten riittämätöntä tutkimista, mahdollisten BSE-tapausten tai ruhojen saattamista ihmisten ravintoketjuun ja lihan sekä luujauhon aiheuttamia eri saastumisen asteita rehussa? Voiko komissio ilmoittaa, millaista yhteyttä se on pitänyt Ranskan maatalousministeriöön Bernard Vallatin 24. marraskuuta 1999 antaman kirjeen jälkeen? David Byrnen komission puolesta antama vastaus (21. maaliskuuta 2000) Eläinlääkinnällistä tarkastuskäyntiä koskeva raportti ja sen luonnosta koskevat Ranskan viranomaisten kommentit on jo julkaistu Internetissä. Komissio noudattaa eläinlääkinnällisten tarkastuskäyntien yhteydessä tehtyjen havaintojen suhteen tavanomaista menettelyä, jossa jäsenvaltiolle annetaan mahdollisuus toimittaa yksityiskohtaisia tietoja tarkastusraportissa esitettyihin suosituksiin liittyvistä toimista, joita ne ovat jo suorittaneet ja joita ne suunnittelevat. Komissio on pyytänyt Ranskan viranomaisilta vastausta Ranskaan tehdyn eläinlääkinnällisen tarkastuskäynnin (PO SANCO/1058/1999) osalta. Komissio ryhtyy tämän vastauksen pohjalta tarvittaviin toimiin. Seurantatoimia sovelletaan kaikkiin havaittuihin puutteisiin, jotka liittyvät mm. naudan spongiformisen enkefalopatian (BSE) seurantaan, ravintoketjuun joutuviin mahdollisiin BSE-tapauksiin sekä lihaluujauhon käyttökieltoon. Tarkastusryhmä totesi, että tilalla kuollut karja ei kuulu BSE-valvonnan piiriin, mutta se ei kuitenkaan löytänyt todisteita tilalla kuolleen karjan joutumisesta ihmisen ravintoketjuun Ranskassa.
KIRJALLINEN KYSYMYS P-1235/00 esittäjä(t): Glyn Ford (PSE) komissiolle. Bristol Austria -yhtiö.



Virallinen lehti nro 374 E , 28/12/2000 s. 0213 - 0213



KIRJALLINEN KYSYMYS P-1235/00 esittäjä(t): Glyn Ford (PSE) komissiolle (10. huhtikuuta 2000) Aihe: Bristol Austria -yhtiö Bristol Austria Dipl. Ing. K. J. Madden on omistajansa (Ken. J. Madden) mukaan nimetty pienyritys, joka konsultoi Keski-Euroopan vientikauppaa harjoittavia brittiyhtiöitä ja erityisesti Itävallan palomiesten univormuja toimittavaa Bristol Uniforms Ltd. -yhtiötä. Maddenin yhtiön Internet-sivujen osoite on bristol-austria.com. Itävaltalainen Pfeifer G.m.b.H -yhtiö vaatii, että Maddenin yhtiön olisi muutettava Internet-sivujensa osoite sellaiseksi, ettei siinä esiinny sanaa Austria. Maddenin yhtiölle on annettu aikaa noudattaa pyyntöä huhtikuun 6. päivään asti ennen oikeustoimien aloittamista. Internet-sivun osoitteesta ei kuitenkaan käy ilmi muuta kuin, että kyse on yksityisen sektorin yhtiöstä. Pfeifer on käytännössä monopoliasemassa, sillä se on toinen tulenkestävien vaatteiden valmistajista Itävallassa. Maan palolaitosten liitto (Feuerwehrverband) haastoi yhtiön oikeuteen vuonna 1997, koska tämä käytti väärin perustein liiton virallista tunnusta tytäryhtiönsä nimen kanssa. Äskettäin Pfeifer toi Euroopan markkinoille uuden tulenkestävän takin, joka Britannian johtavan tuotetutkimuslaitoksen BTTG:n ja kahden saksalaisen tuotetutkimuslaitoksen kattavien testien mukaan on 32 prosenttia huonompi kuin alan standardit edellyttäisivät. Aikooko komissio puutua tähän asiaan ja tutkia, onko Pfeifer G.m.b.H toiminut lainvastaisesti yrittäessään pakottaa Maddenin yhtiötä vaihtamaan Internet-sivujensa osoitteen? Frederik Bolkesteinin komission puolesta antama vastaus (12. toukokuuta 2000) Arvoisan parlamentin jäsenen kysymys koskee saatujen tietojen perusteella kiistaa, joka liittyy .com-aluetunnuksen alaisiin verkkotunnuksiin. Näiden verkkotunnusten rekisteröintiä hoitaa Network Solutions Inc. (NSI). Internet Corporation for Assigned Names and Numbers -yhtiö (ICANN) on kehittänyt yhtenäisen riitojenratkaisumenettelyn, jota voidaan soveltaa kaikkiin. com-nimen rekisteröintiä koskeviin tavaramerkkikiistoihin. ICANNin käytännön mukaan useimmat verkkotunnuksia koskevat tavaramerkkikiistat on ratkaistava sopimuksella, välimiesmenettelyllä tai oikeustoimilla ennen kuin rekisterinpitäjä peruuttaa tai siirtää verkkotunnuksen tai lykkää sen antamista (ks. http://www.icann.org/udrp/udrp.htm). Verkkotunnusten rekisteröinnin väärinkäytöksistä, esimerkiksi cybersquatting-ilmiöstä, johtuvat kiistat voidaan ratkaista kiirehdityllä hallinnollisella menettelyllä, jonka tavaramerkkioikeuksien haltija aloittaa valittamalla asiasta hyväksytylle riitojen ratkaisupalvelujen tarjoajalle. Tällaisista asioista päättäminen ei kuulu komission toimivaltaan. Arvoisan parlamentin jäsenen äänestäjän on ehkä pyydettävä oikeudellisia neuvoja alan asiantuntijalta.
KIRJALLINEN KYSYMYS E-1165/00

esittäjä(t): Bart Staes (Verts/ALE) komissiolle

(12. huhtikuuta 2000)

Aihe: Valkoinen kirja elintarvikkeiden turvallisuudesta ja Euroopan elintarvikeviranomainen

Tammikuussa 2000 julkaistiin Valkoinen kirja elintarvikkeiden turvallisuudesta (KOM(1999) 719 lopull.). Luvussa 4 käsitellään Euroopan elintarvikeviranomaisen perustamista ja luvussa 5 elintarvikkeiden turvallisuutta koskevaa lainsäädäntöä.

Komissio haluaa selkiyttää ja vahvistaa Maailman kauppajärjestön nykyisiä puitteita (kappale 108). Elintarvikkeiden turvallisuuden alalla on otettava huomioon ennalta varautumisen periaate. Erityisesti tarvitaan yksiselitteisiä menetelmiä tämän periaatteen soveltamiseksi. Toimenpiteitä, joita muut valtiot toteuttavat EU:n tuotteiden torjumiseksi, on tutkittava SPS-sopimuksen (terveys- ja kasviensuojelutoimien soveltamista koskeva Maailman kauppajärjestön sopimus) tarjoamien mahdollisuuksien mukaisesti. EU haluaa liittyä Codex Alimentariukseen ja kansainväliseen eläintautivirastoon.

Katsooko komissio, että SPS-sopimuksen nykyiset määräykset ovat riittämättömät ennalta varautumisen periaatteen asianmukaisen soveltamisen kannalta? Jos vastaus on myönteinen, mitä puutteita komissio katsoo SPS-sopimuksen sisältävän? Mitä ehdotuksia komissio aikoo tehdä kyseisten puutteiden korjaamiseksi? Jos vastaus on kielteinen, aikooko komissio siitä huolimatta esittää muutoksia sopimukseen?

David Byrnen komission puolesta antama vastaus

(16. kesäkuuta 2000)

Komissio katsoo, että terveys- ja kasvinsuojelutoimia koskevan (SPS) sopimuksen 5 artiklan 7 kohdan määräyksissä viitataan ennalta varautumisen periaatteen soveltamiseen. Kyseisessä artiklassa ei määrätä, että periaatteen soveltamista varten olisi laadittava suuntaviivoja.

Sitä vastoin elintarvikealan Codex Alimentariuksessa, jonka säännöt on otettu huomioon SPS-sopimuksessa, on yhteisön pyynnöstä asetettu tavoitteeksi ennalta varautumisen periaatteen määritteleminen sekä periaatteen soveltamista koskevien suuntaviivojen laatiminen.

Maailman kauppajärjestön valituselimen laatimisissa raporteissa täsmennetään, että edellä mainittu sopimusmääräys ei estä ennalta varautumisen periaatteen soveltamista SPS-sopimuksessa ja että sitä ei voida tarkastella ottamatta huomioon SPS-sopimuksen 2 ja 5 artiklaa. Vaikka SPS-sopimusta voitaisiin muuttaa ennalta varautumisen periaatteen soveltamisedellytysten täsmentämiseksi, komissio ei pidä muuttamista tarpeellisena, koska sama lopputulos voidaan saavuttaa laatimalla sitovia suuntaviivoja 7 artiklan 5 kohdan soveltamisesta. Suuntaviivat mahdollistaisivat myös, että ennalta varautumisen periaatetta noudatettaisiin vastaisuudessa moitteetta ja muihin kuin protektionistisiin tarkoituksiin.

Yhteisö esitteli ennalta varautumisen periaatetta koskevan tiedonannon maaliskuussa 2000 pidetyssä WTO:n terveys- ja kasvinsuojelukomitean kokouksessa. Tarkoituksena oli käynnistää keskustelu kauppakumppanien kanssa ja edistää siten yhteisen lähestymistavan vahvistamista tulevaisuudessa.
KIRJALLINEN KYSYMYS E-1531/00 esittäjä(t): Marie-Thérèse Hermange (PPE-DE) komissiolle. Perheiden ja lasten suojelu.



Virallinen lehti nro 026 E , 26/01/2001 s. 0166 - 0167



KIRJALLINEN KYSYMYS E-1531/00 esittäjä(t): Marie-Thérèse Hermange (PPE-DE) komissiolle (12. toukokuuta 2000) Aihe: Perheiden ja lasten suojelu Euroopan parlamentti suositteli 28. tammikuuta 1999 perheiden ja lasten suojelusta antamassaan päätöslauselmassa A4-0004/1999(1), että lapsi- ja äitikuolleisuuden ehkäisemiseksi luodaan perinataalisten sairauksien epidemiologinen seurantaverkko, joka koostuu jäsenvaltioissa toimivista seurantayksiköistä ja EU:n yhteisestä tietopankista. Mihin toimiin komissio on ryhtynyt tai aikoo ryhtyä noudattaakseen tätä kehotusta käytännössä? (1) EYVL C 128, 7.5.1999, s. 79. Anna Diamantopouloun komission puolesta antama yhteinen vastaus kirjallisiin kysymyksiin E-1530/00, E-1531/00, E-1532/00, E-1533/00, E-1534/00, E-1535/00, E-1536/00 ja E-1537/00 (27. kesäkuuta 2000) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-0151/00 esittäjä(t): Nicholas Clegg (ELDR) komissiolle. Valtiontuki ja hiiliteollisuus.



Virallinen lehti nro 374 E , 28/12/2000 s. 0030 - 0030



KIRJALLINEN KYSYMYS E-0151/00 esittäjä(t): Nicholas Clegg (ELDR) komissiolle (31. tammikuuta 2000) Aihe: Valtiontuki ja hiiliteollisuus Voiko komissio vahvistaa, että sen Ruhrkohle AG:n, Saarbergwerke AG:n ja Preussag Anthrazit GmbH:n välistä fuusiota koskevissa tutkimuksissa on ilmennyt, että Saksan hallitus oli myöntänyt valtiontukea? Mihin toimiin komissio on ryhtynyt tämän valtiontuen takaisin maksamiseksi? Loyola de Palacion komission puolesta antama vastaus (1. maaliskuuta 2000) Komissio vahvistaa tutkineensa mahdollisuutta, että yksityisen RAG Aktiengesellschaft (RAG AG) -yrityksen ja julkisessa omistuksessa olevan Saarbergwerke AG:n väliseen yrityskauppaan on liittynyt ilmoittamatta jätettyjä valtiontukia. Näiden tutkimusten tuloksena komissio päätti 18. tammikuuta 2000 lähettää Saksan hallitukselle virallisen ilmoituksen, jossa vaaditaan toimittamaan kuukauden kuluessa kirjeen vastaanottamisesta seuraavat asiakirjat: yksityiskohtainen ja määrät sisältävä taloudellinen arvio riskeistä, jotka liittyivät RAG AG:n Saarbergwerke AG:n ostoon; yksityiskohtainen kaupallinen ja rahoitusta koskeva arvio kassavirtaennusteineen jokaisesta Saarbergwerke AG -ryhmän tytäryhtiöstä fuusion ajankohtana; yksityiskohtainen kaupallinen ja rahoitusta koskeva arvio Deutsche Steinkohle AG:n saamista synergiaeduista sen hankkiessa Saarbergwerke AG:n hiilentuotantotoiminnot; yksityiskohtainen rahoitusarvio RAG AG:n saamista synergiaeduista sen hankkiessa Saarbergwerke AG:n muut kuin hiilituotantoon liittyvät toiminnot; selitys syistä, joiden vuoksi RAG AG:n Saarbergwerke AG:lle maksamaa yhden Saksan markan hintaa ei ilmoitettu valtiontukena hiilisektorille kuten jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28. joulukuuta 1993 tehdyn komission päätöksen N:o 3632/93/EHTY(1) 1 artiklan 2 ja 4 kohdissa on määritelty, mikäli Saksa katsoi tämän olevan riskivakuutus RAG AG:lle. Kirje julkaistaan myös Euroopan yhteisöjen virallisessa lehdessä ja kolmansilla osapuolilla on mahdollisuus antaa asiaa koskevat kommenttinsa kuukauden kuluessa julkaisupäivästä. Kaikki saadut huomiot toimitetaan Saksan hallitukselle kommentteja varten. Näiden vastausten perusteella komissio tekee lopullisen päätöksensä siitä, liittyikö yritysostoon ilmoittamatta jätettyä valtiontukea vai ei. (1) EYVL L 329, 30.12.1993.
KIRJALLINEN KYSYMYS E-0203/00 esittäjä(t): Niels Busk (ELDR) komissiolle. Tullileimat kolmansissa maissa.



Virallinen lehti nro 026 E , 26/01/2001 s. 0018 - 0018



KIRJALLINEN KYSYMYS E-0203/00 esittäjä(t): Niels Busk (ELDR) komissiolle (4. helmikuuta 2000) Aihe: Tullileimat kolmansissa maissa Kun tullileimoja muutetaan kolmansissa maissa, näistä toimista vastaavat elimet pidättävät usein viejien korvaukset ja takuut, ja eurooppalaiset viejät joutuvat siten vastuuseen asioista, jotka eivät ole heidän valvottavissaan. Aikooko komissio varmistaa, että kolmansien maiden virallisten tullileimojen muutosten jatkuvasta rekisteröinnistä vastaavat yksinomaan viranomaiset? Aikooko komissio vakiinnuttaa kaikkiin korvausta saaviin kolmansiin maihin sovellettavan menettelyn, jolla taataan, että kaikista näiden maiden tullileimoihin tehtävistä muutoksista annetaan selvitys Brysseliin, jotta niistä voidaan myöhemmin tiedottaa yksittäisten jäsenvaltioiden toimijoille? Katsooko komissio, että tullileimojen todellinen arvo leimojahan voidaan varastaa, kopioida tai muuten käyttää väärin on kohtuullinen suhteessa niiden taloudelliseen merkitykseen? Franz Fischlerin komission puolesta antama vastaus (15. maaliskuuta 2000) Jos tuki vaihtelee vietävien tuotteiden määräpaikan mukaan, yhteisön lainsäädännössä edellytetään tuensaajan esittävän todisteen siitä, että kyseinen tuote on tuotu yhteisön ulkopuoliseen maahan, jota varten on vahvistettu erisuuruinen tuki. Useimmissa tapauksissa tämä todiste esitetään eri maista tulevien tuontia koskevien tulliasiakirjojen muodossa. Nämä asiakirjat sisältävät yleensä yhteisön ulkopuolisten maiden tulliviranomaisten leimat ja allekirjoitukset osoituksena niiden aitoudesta. Yleensä kansallisilla maksajavirastoilla on näytteet tavanomaisimmista tullileimoista. Jos leimoissa havaitaan muutoksia, kansalliset viranomaiset varmistavat leimojen pätevyyden. Nämä toimenpiteet tehdään tukien maksamista varten tarvittavien asiakirjojen pätevyyden varmistamiseksi. Komissiolla ei ole aikomusta koota yhteisön ulkopuolisten maiden tullimenettelyissä käytettävistä tullileimoista ja lomakkeista keskitettyä luetteloa. Vientitukien maksua koskevien yhteisön säännösten soveltaminen kuuluu kansallisille maksajavirastoille, joilla on aiheesta laaja kokemus ja säännölliset kontaktit yhteisön ulkopuolisten maiden tulliviranomaisten kanssa. Edellä mainitun kaltaisen luettelon kokoaminen saattaisi kuulua Maailman tullijärjestölle.
KIRJALLINEN KYSYMYS E-0474/00 esittäjä(t): Sebastiano Musumeci (UEN) komissiolle. Tuet sisilialaisille kalastajille.



Virallinen lehti nro 374 E , 28/12/2000 s. 0085 - 0086



KIRJALLINEN KYSYMYS E-0474/00 esittäjä(t): Sebastiano Musumeci (UEN) komissiolle (24. helmikuuta 2000) Aihe: Tuet sisilialaisille kalastajille Sisilian alue on määrännyt laissa nro 30/1998 kalastajille myönnettävistä tuista, jos kalastuksen harjoittaminen keskeytyy tai sitä rajoitetaan.Tukien myöntämistä kalastajille ei ole kuitenkaan vielä pantu täytäntöön, vaikka komissio antoi jo viime vuoden toukokuussa asiasta huomautuksia, joihin Sisilian aluehallitus aikanaan vastasi. Komissio on lisäksi eräässä toisessa yhteydessä antanut myönteisen lausunnon edellä mainitusta aluehallinnon laista. Voiko komissio kertoa, 1. mitkä erityiset syyt estävät sitä vielä antamasta Sisilian alueelle lupaa myöntää mainittuja tukia niitä hakeneille sisilialaisille kalastajille? 2. milloin Euroopan komissio aikoo antaa asiasta lausunnon ja mahdollistaa sen, että satojen kalastustoiminnan keskeytymisen vuoksi suuriin vaikeuksiin joutuneiden alan toimijoiden taloudellista ahdinkoa voidaan lievittää? Franz Fischlerin komission puolesta antama vastaus (6. huhtikuuta 2000) Komissio analysoi 26. lokakuuta 1998 annetun aluelain nro 30 (Sisilian maakunta) yhteensopivuutta yhteisön oikeuden kanssa. Komissio päättää lähiaikoina tästä laista erityisesti Italian viranomaisten 28. joulukuuta 1999 komissiolle antamien lisätietojen perusteella.